BUDJETDAN MABLAGʻ OLUVChILARNING ShAXSIY HISOBVARAQLARINI OʻZBEKISTON RESPUBLIKASI MOLIYA VAZIRLIGI GʻAZNAChILIGIDA VA UNING HUDUDIY BOʻLINMALARIDA YuRITISh QOIDALARINI TASDIQLASh TOʻGʻRISIDA
(order, 2013-01-21)

Oʻzbekiston Respublikasining “Davlat budjetining gʻazna ijrosi toʻgʻrisida”gi va “Budjet tizimi toʻgʻrisida”gi qonunlari hamda Oʻzbekiston Respublikasi Prezidentining 2006-yil 18-dekabrdagi PQ-532-son “Oʻzbekiston Respublikasining 2007-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qarorining (Oʻzbekiston Respublikasi qonun hujjatlari toʻplami, 2006-y., 51-52-son, 507-modda) 26-bandiga va Oʻzbekiston Respublikasi Prezidentining 2007-yil 28-fevraldagi PQ-594-son “Davlat budjetining gʻazna ijrosi tizimini yanada rivojlantirish chora-tadbirlari toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2007-y., 9-10-son, 82-modda) asosan buyuraman: 1. Ilova qilingan Budjetdan mablagʻ oluvchilarning shaxsiy hisobvaraqlarini Oʻzbekiston Respublikasi Moliya vazirligi Gʻaznachiligida va uning hududiy boʻlinmalarida yuritish Qoidalari tasdiqlansin. 2. Oʻz kuchini yoʻqotgan deb hisoblansin: Oʻzbekiston Respublikasi Moliya vazirligining 2006-yil 27-iyundagi 59-son “Budjetdan mablagʻ taqsimlovchi (oluvchi)larning shaxsiy hisobvaragʻini ochish haqida Vaqtinchalik qoidalarini tasdiqlash toʻgʻrisida”gi (2006-yil 24-iyul, roʻyxat raqami 1600 — Oʻzbekiston Respublikasi qonun hujjatlari toʻplami, 2006-y., 30-son, 297-modda) buyrugʻi; Oʻzbekiston Respublikasi Moliya vazirligining 2006-yil 18-oktabrdagi 89-son “Budjetdan mablagʻ taqsimlovchi (oluvchi)larning shaxsiy hisobvaragʻini ochish va yopish boʻyicha Vaqtinchalik qoidalarini tasdiqlash haqidagi buyruqqa oʻzgartirish va qoʻshimchalar kiritish toʻgʻrisida”gi (2006-yil 25-oktabr, roʻyxat raqami 1600-1 — Oʻzbekiston Respublikasi qonun hujjatlari toʻplami, 2006-y., 43-44-son, 431-modda) buyrugʻi. 3. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Qoidalar Oʻzbekiston Respublikasining “Davlat budjetining gʻazna ijrosi toʻgʻrisida”gi va “Budjet tizimi toʻgʻrisida”gi qonunlari hamda Oʻzbekiston Respublikasi Prezidentining 2006-yil 18-dekabrdagi PQ-532-son “Oʻzbekiston Respublikasining 2007-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qarorining (Oʻzbekiston Respublikasi qonun hujjatlari toʻplami, 2006-y., 51-52-son, 507-modda) 26-bandiga va Oʻzbekiston Respublikasi Prezidentining 2007-yil 28-fevraldagi PQ-594-son “Davlat budjetining gʻazna ijrosi tizimini yanada rivojlantirish chora-tadbirlari toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2007-y., 9-10-son, 82-modda) muvofiq Oʻzbekiston Respublikasi Moliya vazirligi Gʻaznachiligi va uning hududiy boʻlinmalari (keyingi oʻrinlarda — gʻaznachilik boʻlinmalari deb yuritiladi) tomonidan budjetdan mablagʻ oluvchilarning shaxsiy hisobvaraqlarini ochish, yopish va ularning budjet mablagʻlari (Zaxira jamgʻarmasi mablagʻlarini hisobga olgan holda) va budjetdan tashqari mablagʻlari (keyingi oʻrinlarda — budjetdan mablagʻ oluvchilar deb yuritiladi) boʻyicha operatsiyalarni aks ettirish bilan bogʻliq boʻlgan operatsiyalarni amalga oshirish tartibini belgilaydi. 1. Budjetdan mablagʻ oluvchilarga shaxsiy hisobvaraqlarini ochish va yopish, shuningdek ulardagi operatsiyalarni aks ettirish gʻaznachilik boʻlinmalari tomonidan amalga oshiriladi. Bunda, respublika va mahalliy gʻazna hisobvaraqlaridan foydalanish (keyingi oʻrinlarda — gʻaznachilik hisobvaraqlari deb yuritiladi) orqali budjetning gʻazna ijrosi bilan qamrab olinadigan budjetlar, xarajatlar guruhlari, budjetdan mablagʻ oluvchilar, shuningdek kapital qurilish buyurtmachilari roʻyxati Oʻzbekiston Respublikasi Moliya vazirligi tomonidan belgilanadi. 2. Mazkur Qoidalarda quyidagi tushunchalar qoʻllaniladi: budjetdan mablagʻ oluvchilar — Davlat budjetidan mablagʻ ajratilishi nazarda tutilgan yuridik va jismoniy shaxslar, shuningdek kapital taʼmirlash buyurtmachilari; kapital taʼmirlash buyurtmachilari — Davlat budjeti mablagʻlari hisobiga amalga oshirilayotgan qurilish obyektlarini boshqarish va texnik nazorat funksiyalarini amalga oshirish maqsadida vakolatli organ tomonidan qonunchilikda belgilangan tartibda tashkil etilgan yagona buyurtmachi xizmati (keyingi oʻrinlarda — kapital taʼmirlash buyurtmachilari deb yuritiladi); Zaxira jamgʻarmasi mablagʻlari — budjet tuzilishida hisobga olinishining imkoni boʻlmagan, yil mobaynida koʻzda tutilmagan iqtisodiy, ijtimoiy-madaniy va boshqa sohalardagi qoʻshimcha xarajatlarni moliyalashtirish (toʻlash)ga yoʻnaltiriladigan Oʻzbekiston Respublikasi Vazirlar Mahkamasi Zaxira jamgʻarmasi mablagʻlari, Qoraqalpogʻiston Respublikasi budjeti, viloyatlar va Toshkent shahar mahalliy budjetlarining zaxira jamgʻarmalari mablagʻlari; budjetdan mablagʻ oluvchilarning budjetdan tashqari mablagʻlari — ijtimoiy toʻlovlar uchun budjetdan tashqari Pensiya jamgʻarmasi, ota-onalarning maktabgacha va maktabdan tashqari tashkilotlarda bolalarni saqlash uchun, jumladan musiqa maktablarida bolalarni oʻqitish uchun toʻlovlari, ishchilardan oziq-ovqat hisob-kitoblari uchun tushumlar (maktabgacha bolalar tashkilotlari, internatlar va boshqalar), ular tomonidan ish joyidan oladigan, keyinchalik joriy qonunchilikda belgilangan maqsadlarga yoʻnaltirilishi bilan gʻazna hisobvaraqlariga oʻtkaziladigan mablagʻlar; budjetdan mablagʻ oluvchilarning shaxsiy hisobvaraqlari — tegishli budjetdan mablagʻ oluvchilar, jumladan kapital qurilish buyurtmachilari uchun gʻaznachilik boʻlinmalari tomonidan ochiladigan, budjet, shu jumladan Zaxira jamgʻarmalari va budjetdan tashqari mablagʻlar boʻyicha, ushbu Qoidalarda belgilangan tartibda, mablagʻlar harakati bilan bogʻliq tahliliy hisoblar registri. manzilli roʻyxat (loyiha-tadqiqot ishlari manzilli roʻyxati) — har yili buyurtmachilar tomonidan tuziladigan va oʻrnatilgan tartibda ajratilgan mablagʻlar limitlari doirasida tasdiqlanadigan, obyektlar roʻyxatini hamda ulardan foydalanish yoʻnalishlari boʻyicha ishlar va xarajatlar hajmini oʻz ichiga oluvchi moliyaviy hujjat; qurilishning titul roʻyxati — qurilishning butun davriga kapital qoʻyilmalar hajmi va uni sarflash yoʻnalishlari koʻrsatilgan, uning texnik-iqtisodiy koʻrsatkichlari aks ettirilgan holda har bir obyekt boʻyicha tuziladigan moliyaviy hujjat; kapital qurilish obyektlari boʻyicha xarajatlarning oylik yoyilmasi — qurilishning budjet tasnifi koʻrsatkichlari asosida kapital qoʻyilmalar limitlari, ularni sarflash yoʻnalishlari koʻrsatgan va ularning texnik-iqtisodiy koʻrsatkichlari aks ettirilgan holda hamda budjet xarajatlarini oylar yoyilmasida har bir obyekt boʻyicha buyurtmachi tomonidan tuziladigan, tasdiqlanadigan va tegishli moliya organi bilan oʻrnatilgan tartibda kelishiladigan moliyaviy hujjat; xarajatlar toʻlovi ruxsatnomasi (keyingi oʻrinlarda — XTR) — XTRda koʻrsatilgan davr mobaynida tegishli gʻazna hisobvaragʻidan budjetdan mablagʻ oluvchi xarajatlar toʻlovlari uchun ishlatilishi mumkin boʻlgan budjet mablagʻlarini koʻrsatuvchi, gʻaznachilik boʻlinmalari tomonidan tasdiqlangan budjet mablagʻlari asosida tuziladigan va budjetdan mablagʻ oluvchilarga taqdim qilinadigan hujjat; yuridik majburiyat — yuridik (jismoniy) shaxslarning ikkinchi tomon oldidagi tuzilgan shartnomalar, kelishuvlar va tegishli hokimiyat organlarining qarorlari boʻyicha yuzaga kelgan majburiyatlari; moliyaviy majburiyat — yuridik (jismoniy) shaxslarning ikkinchi tomon, tovar (ish va xizmat)lar yetkazib beruvchilar oldidagi yetkazib berilgan tovar (ish va xizmat)lar uchun haq toʻlashni tasdiqlovchi hujjatlar, jumladan hisob-toʻlov hujjatlarida hisoblangan, ishchilarga ish haqi, toʻlov hujjatlari, sud qarorlari, hamda budjetdan mablagʻ oluvchilarni mol yetkazib beruvchi yoki toʻlovni qabul qiluvchiga mablagʻlarning oʻtkazilish majburiyatini yuklovchi hujjatlar. 3. Budjetdan mablagʻ oluvchilarning budjet mablagʻlarining sarflanishi boʻyicha operatsiyalarning hisobini yuritish maqsadida gʻaznachilik boʻlinmalari tomonidan Davlat budjetining budjet tasnifi boʻlimlari, boblari va paragraflari boʻyicha quyidagilarning hisobini yuritish uchun shaxsiy hisobvaraqlar ochiladi: budjetdan mablagʻ oluvchilarning oʻzini saqlash va markazlashgan tadbirlarni amalga oshirish uchun xarajatlar smetasida koʻzda tutilgan tasdiqlangan (aniqlangan) rejali budjet ajratmalari; yuridik shaxs maqomiga ega boʻlmagan quyi tashkilotlar uchun koʻzda tutilgan tasdiqlangan (aniqlangan) rejali budjet ajratmalari; kapital qurilish obyektlari boʻyicha xarajatlarning oylik yoyilmasida koʻzda tutilgan tasdiqlangan (aniqlangan) rejali budjet ajratmalari; Zaxira jamgʻarmasi mablagʻlari boʻyicha xarajatlar smetasida nazarda tutilgan mablagʻlari; roʻyxatga olingan yuridik majburiyatlari; budjetdan mablagʻ oluvchilar tomonidan taqdim qilingan moliyaviy majburiyatlar summasi; xarajatlar toʻlovi ruxsatnomalari (XTR); budjetdan mablagʻ oluvchilar tomonidan amalga oshiriladigan kassa xarajatlari. 4. Budjetdan mablagʻ oluvchilarning budjetdan tashqari mablagʻlarining tushumi va xarajati boʻyicha operatsiyalarning hisobini yuritish maqsadida gʻaznachilik boʻlinmalari tomonidan Davlat budjetining budjet tasnifi boʻlimlari, boblari va paragraflari boʻyicha quyidagilarning hisobini yuritish uchun shaxsiy hisobvaraqlar ochiladi: budjetdan mablagʻ oluvchilarning tegishli smetalarida nazarda tutilgan tasdiqlangan (aniqlangan) rejali budjetdan tashqari ajratmalari (budjetdan tashqari mablagʻlarning tushumi va sarflanishi cheklanmagan turlari bundan mustasno); kelib tushadigan budjetdan tashqari mablagʻlar; budjetdan tashqari mablagʻlar tushumlari doirasida oʻrnatilgan tartibga muvofiq yoʻnaltiriladigan tegishli xarajat turlari boʻyicha roʻyxatga olingan yuridik majburiyatlar; budjetdan mablagʻ oluvchilar tomonidan taqdim qilinadigan moliyaviy majburiyatlar summasi; budjetdan mablagʻ oluvchilarning budjetdan tashqari tushumlari doirasida, qonunchilikda koʻzda tutilgan maqsadlarda amalga oshiriladigan kassa xarajatlari. 5. Shaxsiy hisobvaraqlar budjetdan mablagʻ oluvchilarning shaxsiy hisobvaraqlarini roʻyxatga olish Jurnalida qayd qilinadi (Mazkur qoidalarga 1-ilova). Har bir shaxsiy hisobvaraqqa tegishli unikal raqam beriladi. 6. Budjetdan mablagʻ oluvchining shaxsiy hisobvaragʻining unikal raqami yigirma yetti razryaddan iborat boʻlib: shulardan: 1 — 6 gacha razryadlar — tasdiqlangan mablagʻlarning manbalari va budjet darajasi Tasnifiga muvofiq mablagʻlarning manbalar kodi va budjet darajasi; 7 — 9 gacha razryadlar — tasdiqlangan valyutalar klassifikatoriga muvofiq valyuta kodi; 10 — 14 gacha razryadlar — tasdiqlangan hududlar Tasnifiga muvofiq hududiy tegishlilik kodi; 15 — 24 gacha razryadlar — Budjetdan mablagʻ oluvchilar boʻyicha budjet tasnifining tegishli koʻrsatkichlari kodlari, bunda: 15 — 21 gacha razryadlar — Xarajatlarning vazifa jihatdan tasnifining tegishli kodi; 22 — 24 gacha razryadlar — Tashkiliy tasnifning tegishli kodi; 25 — 27 gacha razryadlar — budjetdan mablagʻ oluvchilarning shaxsiy hisobvaraq raqami kodi. Budjetdan mablagʻ oluvchilarning 3 razryaddan tashkil topgan shaxsiy hisobvaragʻining shaxsiy raqami avtomatik tarzda Davlat budjeti gʻazna ijrosi boʻyicha dasturiy majmuasi orqali beriladi va alohida har bir budjet boʻyicha tegishli gʻaznachilik boʻlinmasi tomonidan 001 dan 999 gacha raqamlardan foydalangan holda, budjetdan mablagʻ oluvchilarning shaxsiy hisobvaraqlarini roʻyxatga olish Jurnalida qayd qilinadi. Bunda, budjetdan mablagʻ oluvchilarning shaxsiy hisobvaraqlarini roʻyxatga olish Jurnali gʻaznachilik boʻlinmalari tomonidan bir vaqtning oʻzida qogʻoz va elektron tarzda yuritiladi. 7. Budjetdan mablagʻ oluvchilarning budjet mablagʻlari boʻyicha shaxsiy hisobvaraqlarining ochilishi gʻaznachilik boʻlinmalari tomonidan quyidagi hujjatlar asosida amalga oshiriladi: a) mazkur Qoidalarning 2-ilovasi shakliga asosan, budjetdan mablagʻ oluvchining gʻaznachilik boʻlinmasi rahbarining yoki uning oʻrnini bosuvchi shaxsning ruxsat beruvchi yozuvi qoʻyilgan shaxsiy hisobvaraq ochish toʻgʻrisidagi arizasi. Agar, budjetdan mablagʻ oluvchi bir vaqtning oʻzida yuridik shaxs maqomiga ega boʻlmagan, quyi budjetdan mablagʻ oluvchilar uchun budjet mablagʻlarini taqsimlovchi boʻlsa, tegishli shaxsiy hisobvaraqlar ochish uchun mazkur Qoidalarning 2-ilovasi shakli boʻyicha bir nusxada ariza, unga ilova qilib mazkur Qoidalarning 3-ilovasi shakliga asosan xizmat koʻrsatiladigan quyi budjetdan mablagʻ oluvchilarning roʻyxati taqdim etiladi; b) xarajatlar smetasi nusxasi, jumladan vaqtinchalik va aniqlangan hamda unga moliya organlarining mansabdor shaxslari tasdiqlagan va moliya organlarining muhri qoʻyilgan zarur hujjatlarning ilovalari bilan, Zaxira jamgʻarmasi mablagʻlari boʻyicha xarajatlar smetalari nusxalari. Bunda, oʻrnatilgan tartibda oʻzining tasarrufida boʻlgan, yuridik shaxs maqomiga ega boʻlmagan, quyi budjetdan mablagʻ oluvchilarning xarajatlariga xizmat koʻrsatish va hisobini yuritishni amalga oshiradigan budjetdan mablagʻ oluvchilar uchun ularning shaxsiy xarajatlarini (shaxsiy xarajatlar smetasi asosida) hisobini yuritish uchun alohida shaxsiy hisobvaraq ochiladi va xizmat koʻrsatiladigan quyi budjetdan mablagʻ oluvchilar uchun (umumiy xarajatlar smetalari asosida) alohida har bir budjet tasnifining paragrafi boʻyicha shaxsiy hisobvaraqlar ochiladi; v) kapital qurilish obyektlari boʻyicha xarajatlarning oylik yoyilmasi, qurilishlarning manzilli roʻyxati (loyiha-tadqiqot ishlarining manzilli roʻyxati) nusxasi, qurilishlarning titul roʻyxati nusxasi (kapital qurilish buyurtmachilari uchun); g) mazkur Qoidalarning 4-ilovasi shakliga asosan bir nusxada yuqori tashkilot tomonidan yoki notarial tasdiqlangan moliyaviy hujjatlarga imzo qoʻyish huquqiga ega boʻlgan tashkilotning mansabdor shaxslarining imzo namunalari va shaxsiy hisobvaraqlar bilan operatsiyalarni amalga oshirishdagi tashkilotning muhr izi tushirilgan kartochkasi. Bunda, gʻaznachilik boʻlinmalarida budjetdan mablagʻ oluvchilarning oldin ochilgan hisobvaraqlari mavjud boʻlganda, ushbu budjetdan mablagʻ oluvchilarga Zaxira jamgʻarmasidan mablagʻlarni xarajat qilish uchun hisobvaraqlar ochish uchun yuqorida koʻrsatilgan imzo namunalari kartochkasini taqdim etmasdan hujjatlar topshirishiga ruxsat beriladi. 8. Gʻaznachilik boʻlinmalari tomonidan budjetdan mablagʻ oluvchilarning budjetdan tashqari mablagʻlari uchun hisobvaraqlari quyidagi hujjatlar asosida ochiladi: a) mazkur Qoidalarning 2-ilovasi shakliga asosan gʻaznachilik boʻlinmasining rahbari yoki uning oʻrnini bosuvchi shaxsning ruxsat beruvchi yozuvi qoʻyilgan budjetdan mablagʻ oluvchining arizasi. Agar, budjetdan mablagʻ oluvchi bir vaqtning oʻzida yuridik shaxs maqomiga ega boʻlmagan, quyi budjetdan mablagʻ oluvchilar uchun budjet mablagʻlarini taqsimlovchi boʻlsa, tegishli shaxsiy hisobvaraqlar ochish uchun mazkur Qoidalarning 2-ilovasi shakli boʻyicha bir nusxada ariza, unga ilova qilib mazkur Qoidalarning 3-ilovasi shakliga asosan xizmat koʻrsatiladigan quyi budjetdan mablagʻ oluvchilarning roʻyxati taqdim etiladi. b) budjetdan tashqari mablagʻlarning tushumlari va xarajatlari limiti koʻrsatilgan (tushumlari va mablagʻlarning xarajat qilinish yoʻnalishlari limitlanmagan budjetdan tashqari mablagʻlari bundan mustasno) tegishli smeta xarajatlarining nusxasi. Bunda, yuridik shaxs maqomiga ega boʻlmagan, quyi budjetdan mablagʻ oluvchilar xarajatlarining oʻrnatilgan tartibda hisobini yurituvchi va xizmat koʻrsatuvchi budjetdan mablagʻ oluvchilar uchun, xizmat koʻrsatilayotgan quyi budjetdan mablagʻ oluvchilarning budjetdan tashqari xarajatlari hisobini yuritish uchun (budjet tasnifi xarajatlarining har bir paragrafi boʻyicha tuzilgan umumiy xarajatlar smetasi asosida) hisobvaraqlar ochiladi. Budjetdan mablagʻ oluvchilarning budjetdan tashqari mablagʻlari uchun hisobvaraqlar ochish uchun ilgari budjet mablagʻlari boʻyicha hisobvaraqlarni ochish uchun taqdim etilgan imzo namunalari kartochkalari ishlatiladi. 9. Gʻaznachilik boʻlinmalari budjetdan mablagʻ oluvchilar tomonidan mazkur Qoidalarning 7-8-bandlarida koʻrsatib oʻtilgan hujjatlarni taqdim etgan kundan boshlab ikki ish kuni davomida ularning mazkur Qoidalar talablariga muvofiqligini tekshiradi va ular toʻgʻri boʻlgan holatda shaxsiy hisobvaraqlar ochadi. Agar taqdim etilgan hujjatlar mazkur Qoidalarda koʻzda tutilgan talablarga muvofiq kelmasa, mazkur hujjatlar gʻaznachilik boʻlinmasi tomonidan hisobvaraqlar ochmasdan budjetdan mablagʻ oluvchiga qayta ishlash yoki kamchiliklarni toʻgʻrilash uchun qaytariladi. 10. Hisobvaraqlar ochilishiga asos boʻlgan budjetdan mablagʻ oluvchilar tomonidan taqdim etilgan hujjatlar qaytarib berilmaydi va ular gʻaznachilik boʻlinmalarida oʻrnatilgan tartibda saqlanadi. 11. Gʻaznachilik boʻlinmalari budjetdan mablagʻ oluvchilarning soʻroviga koʻra shaxsiy hisobvaraqlar ochilgan kunning keyingi kunidan kechiktirmasdan ular uchun ochilgan shaxsiy hisobvaraqlar toʻgʻrisida maʼlumot beradi. Oʻz navbatida budjetdan mablagʻ oluvchilar ikki kun muddat ichida gʻaznachilik boʻlinmalarida ular uchun ochilgan shaxsiy hisobvaraqlar rekvizitlarini tegishli soliq organlari, ijtimoiy taʼminot organlari va tovar (ish va xizmat)lar yetkazib beruvchilarga yetkazadi. 12. Budjetdan mablagʻ oluvchining qayta tashkil etilishi va uning boʻysunishining oʻzgarishi yoki tashkiliy-huquqiy maqomining oʻzgarishi bilan bogʻliq boʻlmagan tarzda shaxsiy nomi oʻzgarganda, vakolatli davlat organidan yangi shaxsiy nom olgandan soʻng, bir ish kuni davomida bu haqda tegishli gʻaznachilik boʻlinmasiga yozma ravishda xabar qiladi. Gʻaznachilik boʻlinmalari yozma bildirishnoma asosida budjetdan mablagʻ oluvchining nomi oʻzgarishi bilan shaxsiy hisobvaraqqa shaxsiy hisobvaraqning unikal raqamini oʻzgartirmagan holda tegishli oʻzgartirishlar kiritadi. 13. Budjetdan mablagʻ oluvchi qayta tashkil etilganda (birlashish, qoʻshilish, boʻlinish, ajralish, qayta tashkil etish), yangi vujudga kelgan budjetdan mablagʻ oluvchilar uchun oʻrnatilgan tartibda davlat roʻyxatidan oʻtgandan soʻng, qoʻshilish shaklida qayta tashkil etilganda budjetdan mablagʻ oluvchi yuridik shaxslarning faoliyatini toʻxtatish toʻgʻrisidagi yozuv yagona davlat reyestriga kiritilgandan soʻng, gʻaznachilik boʻlinmasiga shaxsiy hisobvaraqlarni yopish uchun budjetdan mablagʻ oluvchining qayta tashkil etilganligi haqidagi hujjatlarning nusxalari ilova qilingan ariza taqdim etadi. 14. Budjetdan mablagʻ oluvchi tugatilganda, tugatilayotgan tashkilotning rahbari ushbu jarayon boshlangandan boshlab ikki kun ichida gʻaznachilik boʻlinmasiga yuqori turuvchi tashkilot yoki oʻrnatilgan tartibda notarial tasdiqlangan tugatish toʻgʻrisidagi va tugatish komissiyasining tayinlanishi toʻgʻrisidagi hujjatlarning nusxalarini tugatish komissiyasining faoliyat yuritish muddatlarini koʻrsatgan holda taqdim etadi. 15. Budjetdan mablagʻ oluvchilarning shaxsiy hisobvaraqlarini ularning qayta tashkil etilishi, boʻysunuvdagi oʻzgarishlari, tugatish komissiyasining ish faoliyatining tugatilishi, budjetdan mablagʻ oluvchining boshqa gʻaznachilik boʻlimi tomonidan xizmat koʻrsatilishiga oʻtishi munosabati bilan yoki qonun hujjatlarda koʻzda tutilgan boshqa holatlarda yopish mazkur Qoidalarning 5-ilovasidagi shaxsiy hisobvaraqni yopish toʻgʻrisidagi arizaga muvofiq amalga oshiriladi. Shaxsiy hisobvaraqning yopilishi budjetdan mablagʻ oluvchilarning shaxsiy hisobvaraqlarini roʻyxatga olish Jurnalida qayd etiladi. 16. Gʻaznachilik boʻlinmasi tomonidan budjetdan mablagʻ oluvchilarga yangi shaxsiy hisobvaraqlarni ochish qayta tashkil etish jarayoni tugatilgandan soʻng, shuningdek budjetdan mablagʻ oluvchining turgan budjet darajasining oʻzgarishi va bir gʻaznachilik boʻlinmasidan boshqa gʻaznachilik boʻlinmasiga xizmat koʻrsatilishiga oʻtganda, mazkur Qoidalarning 7-8-bandlariga asosan amalga oshiriladi. 17. Gʻaznachilik boʻlinmasining vakolatli xodimlari budjetdan mablagʻ oluvchilarning shaxsiy hisobvaraqlarining tegishli satrlarida quyidagi summalarni aks ettiradilar: a) budjet mablagʻlari boʻyicha: budjetdan mablagʻ oluvchilarning tasdiqlangan xarajatlar smetalari, shuningdek vaqtinchalik xarajatlar smetalari hamda kapital qurilish boʻyicha xarajatlarning oylik yoyilmalari, Zaxira jamgʻarmasi mablagʻlari boʻyicha xarajatlar smetalari nusxalarida koʻrsatilgan; budjet mablagʻlari boʻyicha xarajatlar smetalari, shuningdek kapital qurilish xarajatlarining oylik yoyilmalariga kiritilgan oʻzgarishlarni hisobga olgan holda aniqlashtirilgan budjet mablagʻlari manbalari; budjetdan mablagʻ oluvchilarga berilgan XTR; gʻaznachilik boʻlinmalarida roʻyxatga olingan yuridik majburiyatlar; budjetdan mablagʻ oluvchilar tomonidan gʻaznachilik boʻlinmalariga taqdim etilgan moliyaviy majburiyatlar; budjetdan mablagʻ oluvchilarning gʻaznachilik boʻlinmalari tomonidan toʻlangan (oʻtkazilgan), shuningdek naqd pul shaklidagi toʻlangan mablagʻlar; b) budjetdan tashqari mablagʻlar boʻyicha: tegishli va vaqtinchalik smetalarda koʻrsatilgan xarajatlar (budjetdan tashqari tushumlar va ularning yoʻnalishi cheklanmaydigan xarajatlar turlari bundan mustasno); yuqorida koʻrsatilgan xarajatlar smetalariga kiritilgan oʻzgartirishlarni hisobga olgan aniqlashtirilgan rejalar; mazkur Qoidalarda belgilangan tarzda kelib tushgan Moliya vazirligining budjetdan tashqari Pensiya jamgʻarmasi mablagʻlari va budjetdan tashqari mablagʻlar; gʻaznachilik boʻlinmalarida roʻyxatga olingan yuridik majburiyatlar; gʻaznachilik boʻlinmalariga budjetdan mablagʻ oluvchilar tomonidan taqdim etilgan moliyaviy majburiyatlar; budjetdan mablagʻ oluvchilarning gʻaznachilik boʻlinmalari tomonidan toʻlangan (oʻtkazilgan), shuningdek naqd pul shaklidagi toʻlangan mablagʻlari. 18. Gʻaznachilik boʻlinmalari budjetdan mablagʻ oluvchilarning soʻrovlariga koʻra ularning tegishli shaxsiy hisobvaraqlaridan operatsiyalar amalga oshirilgan kundan keyingi kundan kechikmagan holda, ularga ushbu shaxsiy hisobvaraqlardan koʻchirmalar mazkur Qoidalarning 6, 7-ilovalari shakllari asosida taqdim etadi. 19. Budjetdan mablagʻ oluvchilar tomonidan shaxsiy hisobvaraqlar ochish, qayta roʻyxatga olish va yopish uchun taqdim etilgan hujjatlarning oʻz vaqtidaligi, haqqoniyligi va toʻliqligi boʻyicha qonunchilikda belgilangan tartibda budjetdan mablagʻ oluvchilarning rahbarlari va bosh hisobchilari javobgardirlar. 20. Mazkur Qoidalarning talablariga muvofiq shaxsiy hisobvaraqlarning oʻz vaqtida ochilishi, qayta roʻyxatga olinishi, yopilishi, maʼlumotlarni oʻz vaqtida aks ettirilishi va budjetdan mablagʻ oluvchilarga ularning shaxsiy hisobvaraqlaridan koʻchirmalar taqdim etilishi yuzasidan gʻaznachilik boʻlinmalarining tegishli xodimlari qonunchilikda belgilangan tartibda javobgardirlar.